DA Den Europæiske Unions Tidende CE 88/505

(2004/C 88 E/0516)

SKRIFTLIG FORESPØRGSEL E-0493/04

af Ilda Figueiredo (GUE/NGL) til Kommissionen

(23. februar 2004)

Om: Lukning af Minas da Panasqueira i Portugal

Minearbejderne i Minas da Panasqueira i Portugal er atter truet af arbejdsløshed. Minens ledelse, Primary Metal Incorporated, et multinationalt selskab domineret af canadisk kapital, truer med at lukke minen, og som grund angiver de økonomiske vanskeligheder, dollarens fald, de faldende priser på mineprodukter, konkurrencen fra Kina og et eventuelt amerikansk salg af 1 500 tons tungsten fra sine strategiske forsvarslagre.

Det indebærer, at omkring 220 minearbejdere og deres familier i et område i det indre Portugal, hvor der ikke findes alternative beskæftigelsesmuligheder, er truet af ledighed og fattigdom på grund af EU's valuta-og konkurrencepolitik, de multinationale selskabers manglende sociale ansvarlighed og liberaliseringen af verdensmarkedet (WTO).

Kommissionen bedes derfor oplyse, hvilke skridt den vil tage for i samarbejde med den portugisiske regering at beskytte de berørte arbejdstageres rettigheder og bidrage til, at Minas da Panasqueira kan fungere normalt?

Svar afgivet på Kommissionens vegne af Stavros Dimas

(7. april 2004)

Kommissionen ønsker at gøre det ærede medlem opmærksom på, at den i henhold til fællesskabslovgivningen ikke har nogen bemyndigelse til at forhindre eller udsætte lukningen af en virksomhed. Det er en beslutning, der skal tages af virksomhedens ejerne i overensstemmelse med de relevante procedurer.

I den forbindelse ønsker Kommissionen at gøre opmærksom på, at adskillige fællesskabsdirektiver fastsætter procedurerne for, hvordan arbejdstagerrepræsentanter skal høres og informeres. Disse direktiver kan være relevante i forbindelse med virksomhedslukninger. Det gælder i særdeleshed Rådets direktiv 98/59/EF af 20. juli 1998 om kollektive afskedigelser (1) og Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at underrette og høre arbejdstagerne (2). Den 11. marts 2002 vedtog Parlamentet og Rådet også et andet direktiv med det formål at supplere fællesskabsordningen på området (direktiv 2002/14/EF fastlægger en generel ramme for underretning og høring af arbejdstagere i Fællesskabet (3)). De første to direktiver er blevet gennemført i medlemsstaternes nationale lovgivning (det tredje skal først være gennemført den 23. marts 2005). Det er op til de kompetente nationale myndigheder (navnlig domstolene) at vurdere den korrekte og effektive anvendelse i hvert enkelt tilfælde.

Det er vigtigt at understrege, at direktiv 98/59/EF om kollektive afskedigelser fastsætter, at en arbejdsgiver, der planlægger kollektive afskedigelser, i god tid skal gennemføre høringer med arbejdstagerrepræsentan-terne med henblik på at indgå en aftale. Disse høringer skal mindst omfatte mulighederne for at undgå eller reducere de kollektive afskedigelser samt mulighederne for at afbøde konsekvenserne heraf ved hjælp af sociale ledsageforanstaltninger, der især skal hjælpe de afskedigede arbejdstagere med omplacering og omskoling.

(1) EFT L 225 af 12.8.1998.

(2) EFT L 254 af 30.9.1994.

(3) EFT L 80 af 23.3.2002.